Kristjan küsis või kommenteeris allpool Nagi beeta postituses, miks peaks ta Flickri asemel kasutama kohalikku fototeenust. Kuna see teema on mul ammu südamel, siis tõstsin selle omaette postitusse. Nimelt on mul  tunne, et eestlased tahavad veebis kastada kohalikke omakeelseid teenuseid, mitte mingeid USA turule suunatud inglisekeelseid saite.    Flickrit kasutab ehk mõnisada eestlast, sageli on nad minusugused tehnofriigid. Suvalisel ka väga piiratud funktsionaalsusega fotosaidil on aga Eestis tuhandeid kui mitte kümneid tuhandeid kasutajaid. Ja see ei loe, et Flickr on oma funktsionaalsuselt üle. Siin mängib rolli kohaliku kogukonna tunne, oma keel, oma suhtlusstiil, vaid meile eestlastele suunatud  võimalused.    Suur osa netikasutajatest on täna pensionärid või vanemad inimesed, kellest ei kujuta ette, et nad inglisekeelseid mehhiklasi ja hiinlasi pungilolevaid kogukondi kasutama hakkaks või end seal mugavalt tunneks. Või kas teie ema või vanaema ikka suudab Flickris pildi suure versiooni endale ette manada või mõnd muud veidi keerukamat liigutust teha? Küll suudavad nad seda väikese harjutamisega eestikeelses teenuses.    Eestlane loeb Delfit mitte NYTimesi, otsib Netist mitte Yahoost  või MSNist, seltsib Rates mitte Bebos või Myspace'is, kasutab CV-Online'i mitte Monsterit, vaatab Ilm.ee'd mitte mõnd ka Eesti osas palju põhjalikumat Lääne saiti. See kehtib paljude alade puhul, USA inglisekeelne lahendus on sageli vaid hädapärane variant või üksikute tehnofriikide pärusmaa.    Ja huvitav, et kui tarkvara ja operatsioonisüsteemide puhul on sageli just inglisekeelset liidest eelistatud, siis veebi puhul tunduvad eestlased üksmeelselt omakeelset liidest tunnustama.    USA lahendus ei saa kunagi olema meie jaoks kohalik, isegi kui kasutajaliidesele mõni kooliõpilane tõlke teeb. Puudu jäävad ikka kohalikud liidesed, maksesüsteemid, oma nišš teiste Eesti teenuste vahel.    Seega on Eesti veebitegijatel veel palju ära teha, et mujal poppe teenuseid kohalikel turgudel ära teha, kopeerida ja siia kohandada.